Manizja

Manizja Dalerovna Sangin (født Khamrajeva, 8. juli 1991; russisk: Манижа Далеровна Сангин (Хамраева); tadsjikisk: Манижа Далеровна Ҳамроева), kjent som Manizja (engelsk: Manizha), er en russisk-tadsjikisk sanger og låtskriver. Hun startet karrieren som barneartist i 2003, og var senere del av musikkgrupper som Ru.Kola, Assai og Krip De Shin. Hun lanserte siden en karriere som soloartist, og hun representerte Russland i Eurovision Song Contest 2021 med sangen «Russian Woman».

Bakgrunn 
Sangin ble født 8. juli 1991 i Dusjanbe, hovedstaden i Tadsjikistan. Moren, Nadzjiba Usmanova, er psykolog og klesdesigner, mens faren jobbet som lege. Foreldrene er skilt, og faren ønsket ikke at hun skulle starte en musikkarriere, siden det ifølge ham ikke var et «passende valg for en muslimsk kvinne». Bestefaren hennes, Toji Usmon, var en tadsjikisk skribent og journalist, som har fått et æresmonument etter seg i Kodzjent. Oldemoren var blant de første kvinnene i landet til å ta av seg sløret og starte sin egen yrkeskarriere utenfor hjemmet.

Manizja byttet etternavn fra Khamrajeva til Sangin som en hyllest til bestemoren som var blant de første som oppfordret henne til å drive med musikk.

I 1994 flyktet Manizja og familien fra Tadsjikistan på grunn av borgerkrigen i landet. Familien slo seg ned i Moskva, der hun etter hvert lærte seg piano ved en musikkskole. Senere tok hun sangtimer hos private sangpedagoger. Hun har også studert psykologi ved Det russiske statlige humanistiske universitetet.

I mars 2021 vant hun den russiske finalen til Eurovision Song Contest 2021 med sangen «Russian Woman». Hun representerte dermed Russland i konkurransen og endte på en niendeplass.

Referanser

Eksterne lenker 

 
 
 
 

 

Russiske sangere
Russisk musikk
Tadsjikisk kultur
Personer fra Dusjanbe
Deltakere i Eurovision Song Contest 2021